KIRJALLINEN KYSYMYS E-3597/01 esittäjä(t): Ilka Schröder (GUE/NGL) neuvostolle. Poliisin antamat kirjalliset varoitukset henkilöille, joiden oletettiin osallistuvan Laekenin Eurooppa-neuvoston vastaisiin mielenosoituksiin.



Virallinen lehti nro 147 E , 20/06/2002 s. 0207 - 0208



KIRJALLINEN KYSYMYS E-3597/01 esittäjä(t): Ilka Schröder (GUE/NGL) neuvostolle (9. tammikuuta 2002) Aihe: Poliisin antamat kirjalliset varoitukset henkilöille, joiden oletettiin osallistuvan Laekenin Eurooppa-neuvoston vastaisiin mielenosoituksiin Tiedotusvälineet (mm. Berliner Zeitung 10. joulukuuta 2001) ovat kertoneet, että joulukuun alkupuolella ennen Laekenin Eurooppa-neuvoston kokousta useita Saksan eri osavaltioissa asuvia ihmisiä, joiden oletettiin osallistuvan huippukokouksen vastaisiin mielenosoituksiin, varoitettiin tai jopa estettiin matkustamasta Belgiaan. Esimerkiksi Baden-Württembergissä määrättiin matkustuskieltoja ja ilmoittautumisvelvollisuuksia, ja Berliinissä ihmisiltä otettiin pois passeja ja henkilöllisyystodistuksia. Göttingenissä poliisi lähetti varoituksia henkilöille, joiden oletettiin osallistuvan EU:n vastaisiin mielenosoituksiin. Varoituksissa vastaanottajia kehotettiin olemaan osallistumatta mielenilmausten kaltaisiin toimiin 13.15. joulukuuta. Tätä perusteltiin sillä, että asianomaiset henkilöt voisivat vain tällä tavalla välttyä vaaralta joutua ennaltaehkäisevien poliisitoimien kohteeksi (mukaan lukien käännyttäminen Saksan ja Belgian väliseltä rajalta) tai rikosoikeudellisilta toimilta, joita käynnistettäisiin mielenosoitustoimien yhteydessä tapahtuneiden rikosten johdosta. Perusteena Göttingenin poliisijohto mainitsi marraskuussa 2000 perustetun tiedoston väkivallantekijöistä. Parlamentin esittämiin kysymyksiin aiemmin saatujen vastausten perusteella todettakoon, että mielenosoituksissa on kyse EU:n huippukokoukseen liittyvistä mielenosoituksista. Koska ei ole olemassa Euroopan poliisiviranomaista, poliisitoimista vastaavat kansalliset tai alueelliset viranomaiset. Jos neuvosto ei katso olevansa vastuussa seuraavista kysymyksistä, pyydetään erillisiä perusteluja: - Onko neuvostolla tietoa siitä, millä oikeudellisella perusteella Saksan viranomaiset ovat perustaneet edellä mainitun tiedoston, joka sisältää ilmeisesti tietoja myös syyttömistä henkilöistä? - Mitä mieltä neuvosto on tällaisesta perusoikeuksien rajoittamisesta, joka on ristiriidassa muun muassa Euroopan ihmisoikeussopimuksen 11 artiklan ja Euroopan unionin perusoikeuskirjan 11 ja 12 artiklan kanssa? - Tällainen käytäntö rajoittaa ihmisten perusoikeuksia, koska se estää heitä käyttämästä eurooppalaisten kansalaisoikeuksia. Mitä neuvosto aikoo tehdä tämän käytännön lopettamiseksi? Vastaus (18. maaliskuuta 2002) Neuvosto toteaa arvoisalle parlamentin jäsenelle, että sen tehtävänä ei ole ottaa kantaa jäsenvaltioiden lainvalvontaviranomaisten toteuttamiin yksittäisiin toimenpiteisiin. Neuvosto tehtävänä ei myöskään ole selvittää, mihin kansallisiin säädöksiin jäsenvaltiot tietyt lainvalvontatoimensa perustavat. Kysymyksessä mainittujen ihmisoikeussopimusten määräysten mukaan sanan-, kokoontumis- ja yhdistymisvapauden harjoittamista voidaan rajoittaa lainmukaisin keinoin demokraattisessa yhteiskunnassa muun muassa levottomuuksien ja rikollisuuden ehkäisemiseksi. Neuvosto ei voi arvioida, toimivatko jäsenvaltiot perustellusti rajoittaessaan näitä oikeuksia yksittäisissä tapauksissa.